
פרק א' - פירושים והגדרת מונחים




1.
פרשנות





המונחים בתקנות שלהלן, יתפרשו כמבואר לצד שמם:






"הקרן"
קרן הפנסיה המקיפה "עמית".






"הגוף המנהל"


עמית ריווחית חברה לניהול קרנות פנסיה וגמולים בע"מ. 






"התקנות"
תקנות הקרן המפורטות בתקנון זה, כפי שתהיינה בתוקף מעת לעת.






"אקטואר הקרן"
מי שימונה על ידי הנהלת הגוף המנהל לשמש כאקטואר הקרן.






"עמית"
עמית בקרן על-פי התקנות והסכם ההצטרפות.






"פנסיונר"
מי שמקבל מהקרן תשלומי פנסיה לפי התקנות, פרט לנכה חלקי.






"פנסיה"
תשלומים חודשיים המשולמים על-ידי הקרן לפנסיונר או לשאיריו.






"שאירים"
אלמן או אלמנה, יתום, הורה.






"נשוי/נשואה"
לרבות מי שהוכר/ה על-ידי ערכאה משפטית מוסמכת כידוע/ה בציבור.






"דמי גמולים"
תשלומי עמית לקרן, המקנים זכויות בקרן לפי תקנותיה.






"אלמן/אלמנת עמית פעיל"
מי שהייתה נשואה כדין לעמית במועד פטירתו או הייתה ידועתו בציבור על פי פסק דין של רשות שיפוטית מוסמכת וניהלה עמו משק בית משותף במשך שנתיים לפחות לפני פטירתו ו/או ילדה לו ילד; למען הסר ספק מובהר בזה, כי בת זוגו של שאיר המקבל פנסיה מהקרן, לא תחשב כאלמנה לפי התקנות. 

דין אלמן כדין אלמנה.







"אלמנת/אלמן פנסיונר"
מי שהייתה אשת הפנסיונר בשעת פטירתו, או מי שהייתה הידועה  שלו בציבור, על פי פסק דין של רשות שיפוטית מוסמכת, וניהלה עמו משק בית משותף במשך שנתיים לפחות לפני פטירתו או ילדה לו ילד, ובתנאי שאם נישאה לו לאחר פרישתו לפנסיה, הייתה נשואה לו שנתיים לפחות לפני פטירתו.

דין אלמן פנסיונרית כדין אלמנת פנסיונר.


"יתום"
ילדו של עמית, או פנסיונר, שנפטר, לרבות ילד חורג או ילד שאומץ על-פי הדין הנוהג בישראל - והכל, עד הגיעו של היתום לגיל 21. או, ילד כאמור אשר אינו מסוגל לכלכל עצמו עקב היותו נכה לצמיתות ואין לו הכנסה-לרבות הכנסה שאינה הכנסת עבודה-מכל מקור אחר למעט קצבת נכות מהמוסד לביטוח לאומי ובתנאי שנתקיימו בו שני התנאים:

I. היה לבן מוגבל לפני הגיעו לגיל 21.

II. היה לבן מוגבל לאחר הצטרפות הורהו העמית קרן.






"הורה"
אביו ו/או אמו של העמית, או הפנסיונר, לרבות הורה שאימץ כדין את העמית הפעיל או הפנסיונר; ובלבד, שההורה היה סמוך על שולחנו של העמית או הפנסיונר ואינו מסוגל לפרנס את עצמו וכל הכנסתו היא על קצבת ביטוח לאומי בלבד, הכוללת הבטחת הכנסה.







"גיל הזכאות לפנסית זיקנה"
גיל 65 לגבר ולאישה; או - גיל 60 שנה לגבר ולאישה, על פי המסלול  שבו נצברו זכויות העמית.






"מועד הפרישה לפנסית זיקנה"
החודש והשנה בו ביקש העמית לפרוש לפנסית זיקנה ובקשתו אושרה.






"המועד הראשון לזכאות לפנסית  

זיקנה"
האחד בחודש, לאחר הגיע העמית למועד הפרישה לפנסית זיקנה.






"נכה"
אדם שלדעת הועדה הרפואית, כושרו לעבוד נפגע לתקופה של שלושה חודשים לפחות ואין ביכולתו - מחמת מצב בריאותו - להמשיך בעבודתו, או בעבודה הולמת אחרת, בלי שתגרם הרעה מוחשית במצב בריאותו, הכל כפי שיקבע על-ידי הועדה הרפואית.







"נכה מלא"



נכה שאינו מסוגל לעבוד כלל, או שנשלל כושר עבודתו בשיעור של 75% לפחות, או שכיר, שאינו מסוגל לעבוד רבע משרה לפחות מיום עבודה רגיל, או לעבוד בכל עבודה הולמת אחרת, מבלי שתגרם הרעה ממשית במצב בריאותו.






"נכה חלקי"


נכה שאינו נכה מלא, ואשר כושר עבודתו נשלל בשיעור של 25% לפחות.







"הועדה הרפואית"

הועדה הרפואית שתמונה על-ידי הקרן, אשר תורכב בהתאם לעניין מרופא אחד, או ממספר רופאים, לפי החלטת הקרן, או בהתאם לקבוע בהסכם ההצטרפות.






"ההכנסה המבוטחת"


ההכנסה החודשית של העמית, אשר דמי הגמולים המועברים בחודש מסוים, מהווים 17.5% ממנה ובלבד שאינה עולה על התקרה כפי שתיקבע ע"י הממונה.







"ההכנסה המבוטחת המשוערכת"
ההכנסה המבוטחת המשוערכת ליום עריכת החישוב, המתקבלת על-ידי הכפלת ההכנסה המבוטחת הנומינלית במקדם המתקבל מחלוקת המדד הידוע ביום החישוב, במדד שיתפרסם בחודש בו שולמו לקרן התשלומים מההכנסה המבוטחת הנומינלית.


"תקופה קובעת"
הנמוך מבין השניים:








א.
24 החודשים שקדמו למועד הזכאות לפנסית נכות או שאירים לפי העניין.








ב.
מספר החודשים ממועד הצטרפות החבר או חידוש חברותו בקרן לאחרונה, לפי המאוחר, ועד למועד הזכאות.






"הכנסה מבוטחת קובעת
סכום ההכנסות המבוטחות המשוערכות מהן שולמו לקרן דמי גמולים בתקופה הקובעת מחולק במספר החודשים הקלנדריים הכלולים בתקופה הקובעת. ההכנסה המבוטחת הקובעת לא תעלה על ההכנסה המבוטחת המשוערכת במחצית הראשונה של התקופה הקובעת בתוספת 5%.


"השכר הממוצע במשק"
השכר הממוצע למשרת שכיר, לפי סעיף 2 (ב) לחוק הביטוח הלאומי לעניין גימלאות ודמי ביטוח כפי שיהיה מעת לעת.






"המדד"
מדד המחירים הידוע בשם "מדד המחירים לצרכן" (מדד יוקר המחיה הכולל פירות וירקות) המתפרסם ע"י הלשכה המרכזית לסטטיסטיקה.






"חוק הביטוח הלאומי"
חוק הביטוח הלאומי [נוסח משולב], התשנ"ה - 1995.







"חוק הגנת השכר"
חוק הגנת השכר, התשי"ח - 1958.






"תקנות מס הכנסה"
תקנות מס הכנסה (כללים לאישור ולניהול קופות גמל), תשכ"ד - 1964 ו/או כל חיקוק נוסף אשר יבוא במקומן או בנוסף להן.







"הממונה"
הממונה על שוק ההון, הביטוח והחסכון במשרד האוצר.






"ההסדר התחיקתי"
פקודת מס הכנסה [נוסח משולב], תקנות מס הכנסה, חוק הפיקוח על עסקי ביטוח, התשמ"א - 1981, תקנות הפיקוח על עסקי ביטוח (ביטוח חיים קבוצתי), התשנ"ג - 1993 וכן כל החוקים, התקנות, ההוראות והצווים הממשלתיים, הקובעים מידי פעם בפעם את התנאים אשר לפיהם על הקרן לפעול, להשקיע ולהלוות כספים - לרבות הנחיות הממונה - וכן ההסדר החל על העמיתים בקרנות פנסיה.





"פרשנות"
א.
דין אלמן כדין אלמנה, לכל דבר ועניין.








ב.
כל האמור בתקנות בלשון יחיד, אף בלשון רבים במשמעו, ומילים המופיעות במין זכר אף במין נקבה במשמען ולהפך, אם אין בתקנות הוראה מפורשת אחרת.








ג.
הוראות חוק הפרשנות, התשמ"א - 1981 תחולנה על התקנות, כאילו היו התקנות חיקוק.








ד.
הנספחים לתקנות מהווים חלק בלתי נפרד מהן.

 פרק ב' - מבוא




2.
קרן פנסיה מקיפה






א.
הקרן היא קרן לפנסיה מקיפה, אשר תשלם תשלומי פנסיה ותשלומים נוספים לעמיתים ולשאיריהם, הכל כמפורט להלן:








1.
פנסית זיקנה  לעמית, בהגיעו לגיל הזכאות לפנסית זיקנה.








2.
פנסית שאירי פנסיונר.








3.
פנסיה לשאירי עמית שנפטר בטרם היותו זכאי לפנסית זיקנה.








4.
פנסיה לעמית שהפך להיות בעל דרגת נכות מלאה או חלקית, זמנית או צמיתה.








5.
פנסית מוקדמת לעמית.








6.
פנסיה לשאירי עמית שקיבל פנסית נכות.








7.
היוון חלקי של פנסית זיקנה.








8.
החזר כספים.






ב.
זכויות העמיתים באשר לתשלומים, מועדם ושיעורם מפורטות בתקנות להלן.




3.
מקורות ההכנסה של הקרן





מקורות ההכנסה של הקרן יהיו אלה:






א.
תשלומים בגין העמיתים הפעילים בהתאם לתקנות.






ב.
רווחים המצטברים על כספי הקרן, בניכוי הוצאות השקעתם בהתאם להנחיות הממונה ובניכוי פרמיות לביטוח מישנה לנכות ושאירים, אם וככל שיהיו.






ג.
כספים שיועברו מהעתודה האקטוארית הצבורה אצל הגוף המנהל, במקרה של גירעון אקטוארי, על פי מנגנון האיזון של הקרן  שבהוראות הממונה או ההסדר התחיקתי.

4.
התשלומים לקרן






א.
העמית ישלם לקרן, מידי חודש, דמי גמולים אשר יהוו 17.5% מהכנסתו המבוטחת.






ב.
לא שולמו התשלומים לקרן, או שולמו מעבר למועד בו התחייב העמית ו/או מעסיקו של העמית השכיר מכוח דין ו/או מכוח הסכם לשלמם, יהיה על הקרן לגבות ריבית פיגורים בשיעור הנוהג בקרן מעת לעת לפי אישור הממונה, או, במקרה המתאים, לתבוע פיצוי הלנה, עקב אי העברת תשלומים במועד בניגוד לחוק הגנת השכר. שיעור ריבית הפיגורים לא יפחת משיעור הריבית אותו תשיג הקרן על השקעותיה. התשלומים שישולמו בגין החוב כאמור, יזקפו תחילה על חשבון ריבית הפיגורים ולאחר מכן על חשבון דמי הגמולים.






ג.
מבלי לגרוע מהאמור בסעיף ב' לעיל, מוסכם כי לצורך חישוב זכויות עמית, יחשבו תשלומים שהועברו לאחר יום ה25- בחודש מסוים, כאילו הועברו לקרן ביום העסקים הראשון של החודש העוקב.






ד.
עמית בקרן רשאי לרכוש זכויות שתחולתן למפרע ובלבד שהרכישה הינה בשל אותה שנת מס שבה הרכישה מתבצעת ובכפוף לעקרונות המפורטים להלן:








1.
הבסיס האקטוארי לחישוב העלות לרכישת הזכויות הפנסיוניות יהיה זהה לבסיס לפיו חושבו זכויות הפנסיה בתקנון.



2.
רכישת הזכויות לא תובא במניין תקופות האכשרה המפורטת בתקנון לצורך ביטוח נכות ושאירים.








3.
החישוב האקטוארי יעשה על בסיס ההנחה שהכיסוי הביטוחי בגין רכישת הזכויות יכנס לתוקף באופן מיידי עם קבלת התשלום בקרן. 






5.
השקעות





כספי הקרן יושקעו בהשקעות נושאות רווחים בהתאם לתקנות מס הכנסה.




6.
הוצאות ניהול






א.
מהתשלומים שתקבל הקרן בהתאם לתקנות ומיתרת הזכויות הצבורות של עמיתים שזכויותיהם מוקפאות, ינוכו הוצאות ניהול בשיעור שלא יעלה על שיעור הוצאות הניהול המירביות שייקבעו מעת לעת בהסדר התחיקתי. נכון לחודש ספטמבר 2000 עומד שיעור דמי הניהול המירביים על 8%.

 




ב.
מתוך דמי הניהול כאמור בסעיף א' לעיל, יועבר סכום השווה ל1.25%- מדמי הגמולים לעתודה מיוחדת לכיסוי הוצאות תשלום קצבאות לזכאים בעתיד, בכפוף לתנאים הבאים:








1.
מעתודה זו ניתן יהיה למשוך כספים רק לכיסוי הוצאות תשלום פנסיות ותשלומים לזכאים בגובה של עד 1% מהתשלומים, במועד תשלומם; לא ניתן יהיה למשוך כספים מעתודה זו בשל החזר כספים לעוזבי הקרן.








2.
אם הסכומים שיצטברו בעתודה זו יעלו על 1.25% מסך כל ההתחייבויות הצבורות של הקרן, החל בתום חמש שנים ממועד הקמת הקרן, יועברו הסכומים העודפים להון העצמי של הגוף המנהל.








3.
עתודה זאת לא תהיה זכאית לאג"ח מיועדות ותושקע כחלק מההשקעות החופשיות של הקרן.







ג.
מתוך דמי הניהול כאמור בסעיף א' לעיל, יועבר סכום השוה ל0.75%- מדמי הגמולים לעתודה אקטוארית.








1.
העתודה תנוהל בחברה המנהלת, כהתחייבות, מחוץ להון של קרן הפנסיה.








2.
אם הסכומים שיצטברו בעתודה האקטוארית יעלו על 0.75% מסך כל ההתחייבויות הצבורות של הקרן, החל בתום חמש שנים ממועד הקמת הקרן יועברו הסכומים העודפים להון העצמי של החברה המנהלת.

7.
כפיפות להוראות ההסדר התחיקתי






א.
בכל נושא אשר אינו מוסדר בתקנות, תפעל הקרן בהתאם לתנאי ההסדר התחיקתי.






ב.
בכל מקרה של סתירה, לכאורה, בין פרשנות התקנות לבין הוראות ההסדר התחיקתי, תינתן לתקנות, במידת האפשר, פרשנות המתיישבת עם הוראות ההסדר התחיקתי.






ג.
הקרן לא תקנה זכויות ולא תשלם כספים, בניגוד להוראות ההסדר התחיקתי.




8.
מנגנון איזון אקטוארי






א.
זכויות וחובות העמיתים כמפורט בתקנות, תקבענה ותותאמנה מעת לעת לחישובים אקטוארים שיערכו בידי אקטואר הקרן, אשר מתבססים על התשואה האפקטיבית שתקבל הקרן על השקעותיה מזמן לזמן.






ב.
מדי שנה ייערך לקרן הפנסיה מאזן אקטוארי מלא ומפורט, לתאריך הדין וחשבון הכספי, ובו יירשם העודף או הגירעון האקטוארי המצטבר. המאזן ייערך ע"פ הנחות שיפרט אקטואר הקרן וע"פ הנחיות לבקרה, שיקבע הממונה.

כל עודף אקטוארי יועבר לעתודה לסיכונים מיוחדים שתוצג בנפרד הן במאזן האקטוארי והן במאזן החשבונאי. אין למשוך מכספי העתודה לסיכונים מיוחדים אלא לאיזון גירעונות אקטואריים בעתיד, אך אם עלתה היתרה בעתודה זו על 4% מסך כל ההתחייבויות הצבורות של הקרן, תהיה הקרן רשאית להגדיל זכויות לעמיתיה הקיימים (פעילים, מוקפאים וקיצבאים) בגין ההפרש שמעל ל3%- מהתחייבויות הקרן כאמור. כמו כן תהיה הקרן רשאית להציע סולם צבירה מעודכן לעמיתים.






ג.
גירעון אקטוארי בקרן יוצג כסעיף נפרד במאזן.

בשנה שבה עולה הגירעון האקטוארי על 5% מסך כל ההתחייבויות הצבורות של הקרן, תהיה החברה המנהלת חייבת לאזן את הקרן ע"י העברת כל סכום שיידרש מהעתודה האקטוארית, ובמידת הצורך-הקטנת הזכויות הצבורות בגובה יתרת הגירעון הצבור.

בשנה שבה הגירעון האקטוארי אינו עולה על 5% מסך כל ההתחייבויות הצבורות, רשאית הקרן, ע"פ שיקול דעתה, להפעיל את מנגנון האיזון שלעיל, אולם, אם הגירעון האקטוארי הצבור עולה על 3% מסך כל ההתחייבויות הצבורות, במשך 3 שנים רצופות, תהיה החברה המנהלת חייבת להפעיל את מנגנון האיזון.






ד.
למען הסר ספק מודגש, כי כל שינוי והתאמה בתקנות הקרן ובזכויות ובחובות העמיתים והפנסיונרים לפי סעיף זה, יחייבו קבלת אישור הממונה.



פרק ג' - החברות בקרן




9.
החברות בקרן






א.
אדם יחשב כעמית בקרן, אם יתמלאו בו כל התנאים המפורטים להלן:








1.
בעת ההצטרפות לקרן היה גילו 18 שנים לפחות.








2.
הגיש בקשה להתקבל כעמית לקרן, מילא את כל טפסי ההצטרפות והציג את כל המסמכים כנדרש על-ידי הקרן.








3.
בקשתו להצטרף כעמית לקרן, אושרה על-ידי הקרן. הקרן רשאית בהתאם לשיקולים אקטוארים וכלכליים, או בהתאם למצבו הרפואי של המועמד להצטרפות, להחיל על מצטרף, או על קבוצת מצטרפים, תנאים תואמים, הכל כפי שיקבע בהסכם שיחתם לפני ההצטרפות לקרן.






ב.
הקרן רשאית לדרוש ממועמד להצטרפות לערוך בדיקות רפואיות, לחתום על הצהרת בריאות, להמציא כל מידע אחר ו/או מסמכים נוספים בהתאם לשיקוליה.






ג.
התקשרה הקרן עם תאגיד, או גוף אחר, בהסכם לפיו תצורף קבוצת עמיתים לקרן, יהפכו חברי הקבוצה לעמיתים בהתאם לרשימה שימציא הגוף המתקשר ובכפוף לתנאים שיוסכמו בין הצדדים.






ד.
הקרן תקבל הן מצטרפים עצמאיים והן שכירים המצטרפים מכוח הסכם שנחתם עם מעסיקם.






ה.
קבלת עמיתים חדשים כאמור בסעיפי משנה ג' ו-ד' לעיל וזכויותיהם של עמיתים כאמור, יהיו בהתאם לתקנות הקרן.






ו.
מסלולי החברות האפשריים עפ"י תקנון זה הינם:








1.
מסלול פרישה לפנסית זיקנה רגילה בגיל 65, בו תשולמנה פנסיות נכות ושאירים מלאות  (להלן - "מסלול פנסית נכות ושאירים  מלאה - 65").








2.
מסלול פרישה לפנסית זיקנה מוגדלת בגיל 65, בו תשולמנה פנסיות נכות ושאירים חלקיות (להלן - "מסלול  פנסית זיקנה מוגדלת - 65").








3.
מסלול פרישה לפנסית זיקנה רגילה בגיל 60, בו תשולמנה פנסיות  נכות ושאירים מלאות לפי התקנות (להלן: "מסלול פנסית נכות ושאירים מלאה – 60").








4.
מסלול פרישה לפנסית זיקנה מוגדלת בגיל 60, בו תשולמנה פנסיות נכות ושאירים חלקיות (להלן - "מסלול  פנסית זיקנה מוגדלת - 60").






ז.
בחירת המסלול  על ידי העמית במועד ההצטרפות כאמור בסעיף (ו) לעיל, תהיה סופית ותחייב, לכל דבר ועניין, את העמית ושאיריו; העמית יהיה רשאי לעבור למסלול אחר, בכפוף לקבלת אישור בכתב מהנהלת הקרן ובהתאם לתנאים שבאישור, בכפוף לכך שעמית העובר ממסלול למסלול, יהיה חייב בצבירת תקופת אכשרה מחדש, בגין מחלה קודמת.






ח.
לא בחר העמית  בעת הצטרפותו לקרן במסלול חברות, יראוהו כמו שהצטרף ל"מסלול פנסית נכות ושאירים מלאה - 65" כמפורט בסעיף ו' (1) לעיל.






ט.
עמית שצובר זכויות  במסלולי הפנסיה המפורטים בסעיפים ו3 ו4 לעיל, וממשיך להעביר דמי גמולים לאחר גיל 60, יצבור זכויות פנסיוניות בגין דמי הגמולים, על פי המסלול הרלוונטי המפורט בסעיפים ו1-, ו2- בלבד. 




10.
הפסקת חברות בקרן






א.
חברותו של עמית בקרן תפסק, בקרות כל-אחד מאלה:








1.
פטירתו.








2.
יציאתו לפנסית זיקנה וקבלת פנסית זיקנה מהקרן.








3.
אי ביצוע תשלום דמי גמולים לקרן, במשך שלושה חודשים רצופים לפחות, ללא קבלת היתר מראש ובכתב מהקרן.








4.
הוחזרו  כל הכספים שהצטברו לזכות העמית.






ב.
הופסקה החברות בקרן עקב אי העברת תשלומים כאמור בסעיף א' (3) לעיל, והעמית חפץ לחדש חברותו כעמית בקרן, תחולנה ההוראות שלהלן:








1.
עמית שחברותו הופסקה, יהיה רשאי להגיש בקשה להצטרף מחדש לקרן ויחולו בגינו הוראות תקנה 9 לעיל. הנהלת הקרן תהיה רשאית לקבוע, בכפוף להסדר התחיקתי כי על העמית המחדש חברותו בקרן, יחולו תנאי ההצטרפות אשר יהיו בעת חידוש ההצטרפות.








2.
כל עוד לא חידש העמית את חברותו בקרן, יחשב כמי שזכויותיו בקרן הוקפאו ויהיה זכאי, בעתיד, לקבלת פנסיות ו/או להחזר כספים מהקרן בהתאם לזכויות הפנסיה שצבר בפועל עד להקפאת זכויותיו, כמפורט בתקנה 43 להלן.








3.
הפסקת תשלומים לתקופות הקצרות משלושה חודשים רצופים, לא תחייב צבירת תקופת אכשרה לפנסיה מחדש אולם, תקופות ההפסקה לא תילקחנה במניין תקופת האכשרה.





פרק ד' - פנסית זיקנה




11.
הזכות לפנסית זיקנה





הגיע עמית לגיל הזכאות לפנסית זיקנה, בהתאם לגיל הזכאות בו בחר העמית כאמור בתקנה 
9 ו' לתקנות, וחפץ בקבלת הפנסיה, יגיש העמית בקשה בכתב לקרן לקבלת פנסית זיקנה שלושה חודשים לפני מועד הפרישה  המבוקש לפנסית זיקנה.




12.
חישוב פנסית הזיקנה






א.
מקדמי הפנסיה לזיקנה, המבוססים על גילו של העמית בעת העברת התשלומים, מינו ומסלול הפנסיה בו בחר כאמור בתקנה 9 סעיף ו' לעיל, מפורטים בנספח א' לתקנות. 

גיל העמית בחודש פלוני  יקבע לפי מספר החודשים המלאים שעברו מה1- לחודש  הלידה של החבר ועד ל1- לחודש תשלום דמי הגמולים.






ב.
לכל חודש מחודשי החברות בקרן, תקבע מנת פנסיה השווה למכפלת ההכנסה המבוטחת במקדם הפנסיה השנתי כאמור בנספח א', לאחר חלוקת מקדם הפנסיה השנתי בשנים עשר (12).






ג.
כל מנת פנסיה תעודכן על-ידי חלוקתה במדד שפורסם בחודש תשלום דמי הגמולים והכפלתה במדד הידוע במועד הראשון לזכאות לפנסית הזיקנה.






ד.
פנסית הזיקנה שתשלם הקרן לעמית, תהא שווה לסכום מנות הפנסיה החודשיות המעודכנות על פי סעיף ג' לעיל שנצברו לזכותו בקרן הפנסיה עד מועד הפרישה לפנסית זיקנה.






ה.
עמית יהיה רשאי להודיע בכתב לקרן עד 3 חודשים לפני פרישתו לפנסית זיקנה - על המרת פנסית הזיקנה כאמור בסעיפי משנה א' - ד' לעיל, באחד מאלה:








1.
הגדלת  פנסית הזיקנה לכל החיים, תוך ויתור על הזכות להבטחת פנסית שאירי זיקנה, ובלבד שעובר לפרישתו אין הוא נשוי ואין לו ילדים מתחת לגיל 21.








2.
קבלת  פנסיה לכל החיים עם הבטחה של 180 חודשי תשלום מלא לפחות.

במקרה של פטירת המבוטח טרם עברו 180 חודשים, ישולם תשלום הפנסיה שקבל המבוטח לשארים עד להשלמת 180 חודשי תשלום. חלוקת התשלום בין השאירים תעשה על פי הנחיות אקטואר הקרן, בכפוף להסדר התחיקתי.

בתום התקופה של 180 חודש, יקבלו השאירים את הפנסיה לפי שיעור זכאותם.








3.
קבלת פנסיה לכל החיים עם הבטחה של 180 חודשי תשלום לפחות, תוך ויתור על זכות לקבלת פנסית שאירי זיקנה, ובלבד שהעמית שבחר בחלופה זו, אינו נשוי ואין לו ילדים מתחת לגיל 21, עובר לפרישתו.



מקדמי החישוב לכל אחת מהחלופות מפורטים בנספח ג' לתקנות.

מקדמים אלה יש לכפול בפנסיה לה זכאי הפנסיונר עפ"י המסלול שבחר.






ו.
נפטר עמית שקיבל פנסיה תוך ויתור על הזכות להבטחת פנסית שאירי זקנה כאמור בסעיף ה' (1) ו-ה' (3) לעיל, לא יהיו שאיריו זכאים לפנסית שאירי פנסיונר והצהרת העמית לגבי מעמדו תחייב את שאיריו לכל דבר ועניין.






ז.
אם בחר העמית בקבלת 180 חודשי תשלום לפחות ונפטר בטרם קיבל 180 תשלומי פנסיה כאמור בסעיף ה' (3) לעיל, תשלם הקרן את יתרת חודשי הפנסיה להם היה זכאי הפנסיונר, לידי היורשים על פי צו ירושה או כתב מינוי נהנים.

היה סכום הפנסיה לאחד, או יותר מהיורשים, נמוך מסכום הפנסיה המזערי כמשמעו בתקנה 31 סעיף א' לתקנון, יבוצע חלף תשלום הפנסיות לאותם יורשים, בתשלום חד-פעמי אשר יקבע באמצעות הכפלת הפנסיה החודשית בגין חודש הפטירה במקדם מנספח ז' לתקנות, המתאים ליתרת החודשים שנותרו להשלמת 180 חודשי תשלום.






ח.
הפנסיה תשולם לפנסיונר במשך כל ימי חייו. 






ט.
פנסיונר אינו זכאי להחזרת כספים מהקרן.




13.
דחיית פרישה והקדמתה






א.
עמית שדחה פרישתו לפנסית זיקנה, מעבר לגיל הזכאות לפנסית זיקנה, יהיה זכאי להגדלת מנות הפנסיה שנצברו לזכותו עד למועד הפרישה בפועל לפנסית זיקנה, בהתאם למקדמים המפורטים בנספח ד' לתקנות.






ב.
המשיך עמית להעביר תשלומים לקרן לאחר הגיעו למועד הזכאות לפנסית זיקנה, ימשיך לצבור בגין התשלומים שהועברו לאחר הגיעו לגיל פרישה מנות פנסיה בהתאם למקדמי הפנסיה לזיקנה המפורטים בנספח ה' לתקנות. מנות הפנסיה יוגדלו בהתאם למקדמים המופיעים בנספח ד' לתקנות, לפי היחס המתקבל מחלוקת המקדם המתאים לגיל העמית במועד הפרישה לפנסית זיקנה, במקדם המתאים לגיל העמית במועד  ששולמו דמי הגמולים.






ג.
עמית רשאי לפרוש מהקרן פרישה מוקדמת לפנסיה בכל מועד לאחר הגיעו לגיל 60, אם לא בחר במועד הצטרפותו לקרן במסלול המקנה זכות לקבלת פנסית זיקנה בהגיעו לגיל 60, כאמור בתקנה 9 סעיפי משנה ו' (3) ו-ו' (4) לתקנות, ובטרם הגיעו לגיל הזכאות לפנסית זיקנה ועפ"י המסלול שבחר. זכויותיו של עמית כאמור, תקבענה בהתאם למכפלת שיעור הפנסיה שצבר העמית במקדמי ההקטנה כמפורט בנספח ד' לתקנות.




14.
היוון






א.
עמית, לרבות עמית שהקפיא זכויות, שפרש לפנסית זיקנה או לפנסיה מוקדמת וטרם הגיע לגיל 70 שנה, יהיה רשאי להוון עד 25% מהפנסיה החודשית שלו לתקופה של עד 5 השנים הראשונות שלאחר פרישתו (להלן: "תקופת ההיוון"), בכפוף לכך שהפנסיה שתשולם לעמית לאחר ההיוון כאמור בסעיף ד' להלן, לא תפחת משכר המינימום במשק.






ב.
הבקשה להיוון תוגש בכתב 3 חודשים לפני מועד פרישתו לפנסית זיקנה או לפנסיה מוקדמת על-פי התקנות; העמית יהיה רשאי לחזור בו מהבקשה, בכל שלב עד לביצוע התשלום.






ג.
ההיוון יבוצע , לא יאוחר מ- 60 ימים ממועד הפרישה, ביום העסקים הראשון לחודש ויחושב על-פי הפנסיה שצריכה הייתה להשתלם ביום תשלום הסכום המהוון, לפי לוח מקדמים המצורף כנספח ו' לתקנות.






ד.
במשך תקופת ההיוון יקבל הפנסיונר פנסיה חודשית מוקטנת בשיעור ההיוון, בהשוואה לפנסיה  שהייתה משולמת לו אלמלא ההיוון.






ה.
מתום תקופת ההיוון, תשלם הקרן לפנסיונר את מלוא הפנסיה לה היה זכאי, על-פי התקנות, אלמלא ההיוון.






ו.
הסכום המהוון שיקבל הפנסיונר יהיה סופי ולא ישתנה משך כל תקופת ההיוון.






ז.
נפטר פנסיונר שהיוון פנסית הזיקנה, יקבלו הזכאים לפנסית שאירי פנסיונר את מלוא פנסית שאירי הפנסיונר החל ממועד הזכאות לפנסית שאירים, כאילו לא בוצע היוון.





פרק ה' - פנסית שאירי פנסיונר שפרש לפנסית זיקנה




15.
פנסיה לשאירי פנסיונר






א.
אלמנתו של פנסיונר שנפטר לאחר פרישתו לפנסית זיקנה, תהיה זכאית לקבל פנסיה בשיעור 60% מהפנסיה ששולמה לפנסיונר לפני פטירתו. הפנסיה תשולם לאלמנת הפנסיונר כל ימי חייה, בין אם נישאה לאחר ובין אם לאו, החל מהיום הראשון בחודש שלאחר חודש הפטירה.






ב.
כל-אחד מיתומי הפנסיונר יקבל, בכפוף לאמור בתקנה 17 להלן, כל עוד הוא עונה להגדרת "יתום", פנסיה בשיעור של 30% מהפנסיה ששולמה לפנסיונר לפני פטירתו.






ג.
היה לפנסיונר שנפטר הורה בעת פטירתו, יקבל ההורה 7.5% מפנסית הזיקנה ששולמה לפנסיונר לפני פטירתו; היו לפנסיונר שנפטר שני הורים בעת פטירתו, יקבל כל אחד מההורים פנסית שאירים בשיעור 7.5% מפנסית הזיקנה כאמור בכפוף לסעיף 17 להלן.






ד.
לפנסיונר שהמיר את פנסית הזיקנה בהתאם לאפשרויות בתקנה 12 סעיף ה' לעיל, לא תשולם פנסיה לשאירים עפ"י האמור בסעיפי משנה א' - ג' לעיל ויחולו לגביו סעיפי משנה ה' - ז' להלן.






ה.
אם ויתר העמית לפני פרישתו על פנסית שאירי הפנסיונר על פי תקנה 12  סעיף ה' (1) לעיל - לא תשולם כל פנסיה לאחר פטירתו.






ו.
אם בחר העמית לפני פרישתו בקבלת פנסיה לכל החיים ובהבטחת 180 חודשי תשלום מלא על פי תקנה 12 סעיף ה' (2) לעיל - הפנסיה לאחר פטירתו תשולם במלואה עד גמר 180 חודש ממועד הפרישה לפנסית הזיקנה ולאחר מכן תשולם הפנסיה על פי סעיפי משנה א' - ג' לעיל.






ז.
אם בחר העמית לפני פרישתו בקבלת פנסיה לכל החיים עם הבטחת 180 חודשי תשלום תוך ויתור על פנסית שאירי זיקנה על פי תקנה 12 סעיף ה' (3) לעיל - הפנסיה לאחר פטירתו תשולם ליורשיו עד גמר 180 חודש ממועד הפרישה לפנסיה הזיקנה. לאחר 180 חודש הנ"ל לא תשולם כל פנסיה.




16.
חלוקת פנסית שאירי פנסיונר בין השאירים






א.
היו לפנסיונר, לפי פסק דין של ערכאה משפטית מוסמכת, שתי אלמנות, תתחלקנה, האלמנות בפנסיה אשר הייתה משולמת לאלמנתו האחת של הפנסיונר בחלקים שווים. נפטרה אחת האלמנות, לא ישולם חלקה של האלמנה שנפטרה לאלמנה שנותרה בחיים.






ב.
היה לפנסיונר יותר מיתום אחד, יתחלקו היתומים בפנסיה המשולמת בגינם, לאחר תשלום מלוא הפנסיה לאלמנה (אם הייתה כזאת) כאמור בתקנה 15 סעיף א' לעיל.






ג.
היו לפנסיונר אלמנה, יתומים והורים תקבע חלוקת הפנסיה עפ"י הסכם ביניהם ובאין הסכם כזה, תקבע החלוקה ע"י בית משפט מוסמך.






ד.
נפטר פנסיונר בנסיבות בהן אין אלמנה הזכאית לפנסיה והשאיר אחריו, יותר מיתום אחד, יוגדל שיעור הפנסיה הכולל שיקבלו היתומים בשיעור הפנסיה שהייתה אמורה להיות משולמת לאלמנה, בחלקים שווים. השאיר אחריו יתום אחד, יוגדל שיעור הפנסיה שיקבל היתום במחצית הפנסיה שהייתה אמורה להיות משולמת לאלמנה. פקעה זכותו של יתום לקבלת פנסית שאירי פנסיונר, לא יועבר חלקו בגידול כאמור ליתומים אחרים.






ה.
נפטר פנסיונר בנסיבות בהן יש אלמנה ויתומים ונפטרה האלמנה הרי במקרה פטירת האלמנה יגדל חלקם של היתומים בשיעור הפנסיה שהייתה משולמת לאלמנה.




17.
תקרת פנסית שאירי הפנסיונר





בכל מקרה לא יעלה שיעור פנסית שאירי הפנסיונר, המשולם לכל השאירים, על פנסית הזיקנה שהיה הפנסיונר מקבל מהקרן אלמלא פטירתו.



פרק ו' - פנסית שאירי עמית




18.
הזכות לפנסית שאירי עמית






א.
שאירי עמית שנפטר לפני הגיעו לגיל זיקנה, יהיו זכאים לקבלת פנסית שאירים, אם הועבר בגין העמית לפחות תשלום חודשי אחד לקרן, בכפוף להוראות סעיף 31 להלן.

למניעת ספק, מובהר בזה  כי הוראות פרק זה יחולו גם על שאיריו של עמית שנפטר עקב תאונת דרכים.






ב 1.
אם נפטר העמית עקב מחלה, תאונה, או מום, בהם חלה העמית, או, לפי העניין, שנגרמו או אירעו לעמית, לפני הצטרפותו לקרן ו/או לפני קרות אירוע נכות שבעקבותיו נפטר, תשולם הפנסיה לשאירי העמית רק אם שולמו בגינו לפחות 60 תשלומים חודשיים רצופים לקרן, או ממועד הצטרפותו לקרן או ממועד חידוש חברותו לאחרונה לקרן, המאוחר שביניהם.


ב 2.
האמור בסעיף ב' 1, יחול גם על סכום התוספת לפנסית הנכות או לפנסית השאירים, אם תהיה, כתוצאה ממעבר עמית מסלול למסלול וכן על עמית העובר בגיל 60 למסלול פנסיה לגיל 65 כאמור בתקנה 9 ז' ו- 9 ט' לעיל.






ג.
אם התאבד העמית, תשולם לשאיריו פנסית שאירי העמית, רק אם שולמו בגינו לפחות 12 תשלומים חודשיים רצופים לקרן, טרם התאבדותו.






ד.
הוראת סעיף זה תחול גם על שאירי עמית אשר הקפיא זכויותיו בקרן.






ה.
נפטר עמית שאין לו שאירים, הזכאים לפנסיה, יוחזרו הכספים ששולמו לקרן  לפי נוסחת ערכי פדיון מיוחדים, כאמור בפרק ט' להלן, למי שהעמית הורה לקרן בכתב לשלמם ובאין כתב הוראה כזה ליורשיו על פי צו ירושה ו/או צו קיום צוואה.




19.
חישוב פנסית שאירי עמית






א.
פנסית שאירי העמית תחושב בהתאם למנות הפנסיה שצבר העמית עד לפטירתו ובתוספת פנסית שאירים עתידית, הכל בהתאם למסלול הפנסיה בו בחר העמית, כאמור בתקנה  9 סעיף ו'.






ב.
פנסית השאירים העתידית, תחושב על בסיס טבלת אחוז פנסיה עתידי, המתאימה לגילו ולמינו של העמית ולמסלול הפנסיה האחרון בו היה מבוטח סמוך לפטירתו, המצורפת כנספח ב' לתקנות, כשהיא מוכפלת בהכנסה המבוטחת הקובעת. 






ג.
1.
אלמנתו של העמית תקבל פנסיה בשיעור 60% מפנסית שאירי העמית כמפורט בסעיף א' לעיל. הפנסיה תשולם לאלמנה כל ימי חייה, בין אם נישאה לאחר ובין אם לאו.








2.
אלמנתו של עמית אשר בחר במסלול הכולל פנסית זיקנה מוגדלת, כאמור בתקנה 9 סעיף ו' (2) ו-ו' (4) לתקנות, תקבל בגין התקופה בה היה במסלול זה פנסית שאירים בשיעור מחצית  השיעורים שנקבעו לשאירים במסלול הרגיל.






ד.
כל-אחד מיתומי העמית יקבל, בכפוף לאמור בתקנה 21 להלן, כל עוד הוא עונה להגדרת "יתום", פנסיה בשיעור של מחצית מהפנסיה המשולמת לאלמנת העמית, עפ"י מסלול הפנסיה, כמפורט בסעיף ג' לעיל.






ה.
נפטר עמית בנסיבות בהן יש אלמנה ויתומים ונפטרה האלמנה, הרי במקרה פטירת האלמנה, יגדל חלקם של היתומים בשיעור הפנסיה שהייתה משולמת לאלמנה.






 ו.
נפטר עמית בנסיבות בהן אין אלמנה הזכאית לפנסית שאירים והשאיר אחריו יתומים,  יקבל כל יתום - בכפוף לאמור בתקנה 21 להלן - פנסית שאירי עמית בגובה הפנסיה שהייתה אמורה להיות משולמת לאלמנת העמית עפ"י מסלול הפנסיה כמפורט בסעיף ג' לעיל.






ז.
היה לעמית שנפטר הורה בעת פטירתו, יקבל ההורה 12.5% מהפנסיה המשולמת או אמורה להיות משולמת לאלמנת העמית; היו לעמית שנפטר שני הורים בעת פטירתו, יקבל כל-אחד מההורים פנסית שאירים בשיעור 12.5% מהפנסיה המשולמת לאלמנת העמית, כמפורט בסעיף ג' לעיל ובכפוף לתקנה 21 להלן.




20.
חלוקת פנסית שאירי העמית בין השאירים






א.
היו לעמית, לפי פסק דין של ערכאה משפטית מוסמכת, שתי אלמנות, תתחלקנה,  האלמנות בפנסיה אשר הייתה משולמת לאלמנת העמית בחלקים שווים; נפטרה אחת האלמנות, לא ישולם חלקה של האלמנה שנפטרה לאלמנה שנותרה בחיים.






ב.
היה יותר מיתום אחד, יתחלקו היתומים בפנסיה המשולמת בגינם, לאחר תשלום מלוא הפנסיה לאלמנה (אם תהיה כזאת), כאמור בתקנה 19 סעיף ג' לעיל.






ג.
היה הורה של העמית בחיים בעת פטירת העמית, יקבל ההורה את חלקו בפנסיה, ובכפוף לתקנה 21 להלן.


ד.
נפטר אחד היתומים לאחר פטירת העמית, או פקעה זכותו של אחד היתומים לקבלת פנסית שאירי עמית, יחולק חלקו בין היתומים האחרים; ובלבד שאף יתום לא יהא זכאי לפנסית שאירים, בשיעור העולה על מחצית מהפנסיה ששולמה, או משולמת (לפי העניין), לאלמנת העמית.





21.
תקרת פנסית שאירי עמית





בכל מקרה לא יעלה שיעור פנסית שאירי העמית, המשולם לכל השאירים, על 120% מפנסית השאירים המחושבת כאמור בתקנה 19 סעיף א' לעיל, או על ממוצע ההכנסה המבוטחת המשוערכת בשנים עשר החודשים המלאים האחרונים שקדמו ליום הפטירה, לפי הנמוך מבין השניים.

פרק ז' - פנסית נכות




22.
הזכות לפנסית נכות






א.
הוכר עמית אשר טרם הגיע לגיל הזכאות לפנסית זיקנה כנכה, יהיה זכאי לקבלת פנסית נכות, כל עוד הינו נכה, להנחת דעתה של הועדה הרפואית.

חישוב הפנסיה עבור נכה מלא יעשה עפ"י תקנה 23 להלן.






ב.
הוכר עמית כנכה חלקי, יהיה זכאי לקבלת פנסית נכות חלקית, כל עוד הינו נכה חלקי, בשיעור היחס שבין חלקיות נכותו לבין נכות של 100%.






ג.
בכפוף לשיקולים אקטוארים וכלכליים, רשאי נכה חלקי להמשיך ולהעביר לקרן תשלומים מההכנסה המבוטחת המשוערכת האחרונה ממנה הועברו תשלומים לקרן לפני הפיכתו לנכה וזאת לגבי חלק ההכנסה שבין פנסית הנכות לבין מלוא ההכנסה המבוטחת המשוערכת - ויהיה זכאי למלוא הזכויות בגינם של תשלומים אלה; לא הועברו תשלומים כאמור, תוקפאנה זכויות העמית בגין ההפרש שבין אי-כושר עבודה מלא (100%) לבין שיעור נכותו.






ד.
תקופות האכשרה לרכישת הזכות לקבלת פנסית שאירי עמית כמפורט בתקנה 18 סעיפים ב'1 ב'2 לעיל, תחולנה, בהתאמה, גם על נכות שארעה עקב מחלה, תאונה או מום שקדמו לקרות אירוע הנכות בגינו הוכר העמית כנכה ו/או הוחמרה נכותו.






ה.
הפך עמית לנכה עקב ניסיון התאבדות, יהיה זכאי להכרתו כ"נכה" ולקבלת פנסית נכות, רק אם נמנה עם חברי הקרן  12 חודשים מלאים ורצופים לפחות. בכל מקרה, לא יוכר עמית כנכה, אם נגרמה הנכות עקב ניסיון התאבדות במועד שקדם להצטרפות לקרן.






ו.
עמית שהקפיא זכויותיו בקרן, יהיה זכאי לקבלת פנסית נכות, רק אם הוכר כנכה מלא לצמיתות; פנסית הנכות לעמית כאמור, תשולם על בסיס מנות הפנסיה שנצברו לזכותו, כאמור בתקנה 12  סעיפים א' ו-ד' לתקנון, עד ליום הקפאת זכויותיו בקרן.






ז.
עמית נכה ימשיך לצבור זכויות פנסיוניות, ללא תשלום נוסף, על בסיס הכנסתו המבוטחת הקובעת שלפיה חושבה פנסית הנכות העתידית ועל בסיס שיעור הנכות שנקבע על-ידי הועדה הרפואית. זכויות אלה תהיינה צמודות למדד. על מנת למנוע ספק, מובהר בזה כי נכה שהקפיא זכויותיו בקרן לא ימשיך לצבור זכויות פנסיוניות.







ח.
נכה המשתכר מעבודה או נכה עצמאי שיש לו הכנסה מעבודה, תשולם לו מלוא פנסיית הנכות המגיעה לו, כל עוד סכום פנסיית הנכות ביחד עם שכרו או הכנסתו מעבודה אינו עולה על ממוצע ההכנסה המבוטחת המשוערכת הממוצעת בשנים עשר החודשים שקדמו להפיכתו לנכה. עלה הסכום על ממוצע ההכנסה המבוטחת המשוערכת כאמור, יופחת מסכום הפנסיה חצי ההפרש, כל עוד מתקיים האמור לעיל. 






23.
חישוב  פנסית הנכות







א.
פנסית הנכות של העמית, תחושב בהתאם למנות הפנסיה שצבר העמית עד ליום הפיכתו לנכה ובתוספת פנסית נכות עתידית, הכל בהתאם למסלול הפנסיה בו בחר העמית כאמור בתקנה 9 סעיף ו' לתקנות; למען הסר ספק מובהר בזה, כי עמית אשר בחר במסלול של פנסית זיקנה מוגדלת, כאמור בתקנה 9 סעיף ו' (2) ו-ו' (4) לתקנון, יקבל פנסית נכות בגין התקופה בה היה במסלול פנסית זיקנה מוגדלת בשיעור מחצית  פנסית הזיקנה שצבר העמית בהתאם למסלול זה.





 
ב.
פנסית הנכות העתידית, תחושב על בסיס טבלת אחוז פנסיה עתידי, המצורפת כנספח ב' לתקנות. החישוב יערך ע"י הכפלת ההכנסה המבוטחת הקובעת במקדם המתאים לגילו ומינו של העמית במועד תחילת הנכות ולמסלול הפנסיה בו בחר העמית. 






ג.
למען הסר ספק מובהר בזה, כי פנסית הנכות העתידית למי שבחר במסלול זיקנה מוגדלת, תעמוד על 50% משיעור הפנסיה המפורט בגין אותו מסלול בנספח ב'.






ד.
בכל מקרה, לא תעלה פנסית הנכות המשולמת לעמית על 75% מההכנסה המבוטחת המשוערכת הממוצעת בשנים עשר החודשים שקדמו להפיכתו לנכה (או בחודשים בגינם הועברו בפועל דמי גמולים, אם לא הועברו דמי גמולים לאורך כל שנים עשר החודשים שקדמו להפיכתו לנכה), הוראת סעיף זה תחול, בהתאמה, גם על עמית המקבל פנסיה מהקרן בגין היותו נכה חלקי.






ה.
נקבעה זכאותו של עמית לפנסית נכות ונקבע מועד תחילת הנכות, יהיה העמית זכאי לתשלום פנסית הנכות כאמור בתקנה 23 סעיף א' לעיל, לאחר 3 חודשים ממועד תחילת הנכות .




24.
פנסית זיקנה לנכה





א.
נכה המקבל פנסית נכות, אשר הגיע לגיל הזכאות לפנסית זיקנה, יקבל פנסית זיקנה בגובה פנסית הזיקנה שצבר עד מועד תחילת זכאותו לפנסית נכות, בתוספת פנסית זיקנה עתידית.






ב.
פנסית הזיקנה העתידית, בתקופה שממועד תחילת הזכאות לפנסית נכות ועד למועד הזכאות לפנסית זיקנה תתבסס על תקנה 22 סעיף ז' ותקנה 23 סעיף ב' לעיל.

25.
פנסיה לשאירי נכה





נפטר נכה, המקבל פנסית נכות, יהיו שאיריו זכאים לפנסית שאירים כשאירי עמית. חישוב פנסית השאירים יבוצע על-פי כללי חישוב פנסית שאירי עמית. בתקופה בה קיבל העמית פנסית נכות, תילקח בחשבון ההכנסה המבוטחת הקובעת, שלפיה חושבה פנסית הנכות העתידית.

26.
תביעת נכות






א.
עמית התובע פנסית נכות מהקרן, יגיש תביעתו על טופס המיועד לכך אשר יומצא לעמית, על-ידי הקרן. נבצר מהעמית להגיש תביעתו, תוגש התביעה על-ידי מי מטעמו של העמית, או - אם היה עמית שכיר - על ידי מעסיקו.


ב.
תביעת הנכות תוגש בסמוך למועד אובדן כושר עבודתו של העמית.






ג.
העמית יחתום על מסמכי ויתור על סודיות רפואית, ככל שיידרש על-ידי הקרן ו/או הועדה הרפואית, יתייצב לבדיקות בהתאם להפניית הועדה הרפואית ויופיע, אם יוזמן, בפני הועדה הרפואית במועדים שיקבעו על ידי הועדה.






ד.
הועדה הרפואית תדון בעניינו של העמית, שלא בפניו, אך תהא רשאית, לפי שיקול דעתה, להזמינו להופיע בפניה ו/או להתייצב לבדיקות נוספות ו/או להמציא מסמכים נוספים. על העמית למסור לקרן את כל הפרטים המתייחסים לתביעתו ואת כל המסמכים המקוריים הרפואיים והאחרים הדרושים לקרן לשם בירור חבותה, אותם יכול העמית להשיג במאמץ סביר. כל דרישה של הקרן מהעמית, החורגת מהסביר והכרוכה בעלויות לעמית, תהיה על חשבון הקרן.






ה.
החלטות הועדה הרפואית תינתנה תוך 30 ימים מיום המצאת המסמך האחרון לפי דרישתה ו/או הדיון האחרון בועדה הרפואית - לפי המועד המאוחר יותר.






ו.
הועדה תנמק את החלטתה ותקבע את מועד תחילת הנכות. על העובד התובע פנסית  נכות חלה האחריות לתשלום דמי הגמולים עד מועד תחילת הנכות.






ז.
מעת לעת רשאית הועדה, בין ביוזמתה, ובין ביוזמת העמית או הקרן, לזמן את העמית לועדה נוספת, לבדיקה האם חל שינוי במצבו הבריאותי; קבעה הועדה כי חל שינוי במצב הרפואי, תותאם דרגת הנכות לשינוי, או, לפי הנסיבות, תופסק ההכרה בעמית כבנכה.

27.
ערעור על החלטת ועדה רפואית






א.
חפצו העמית, או הקרן, לערער אחר החלטת הועדה הרפואית, יוגש הערעור בתוך 45 ימים ממועד המצאת החלטת הועדה לצדדים.






ב.
הוגש ערעור כאמור, ימונה רופא מומחה בתחום הנכות הנטענת, או רופא תעסוקתי, בהסכמה על-ידי הצדדים; בהיעדר הסכמה על זהות הרופא, ימונה הרופא על-ידי הערכאה השיפוטית המוסמכת, לפי פנית מי מהצדדים.






ג.
הקרן תשא בהוצאות הרופא, אפילו הוגש הערעור על-ידי העמית. ואולם, אם נדחה הערעור, רשאית הקרן לתבוע מהעמית המערער השבת התשלום ששולם למומחה.






ד.
החלטת הרופא בסוגיות רפואיות תחייב את הצדדים לכל דבר ועניין, ולא תהיה ניתנת לערעור או לתקיפה בכל דרך שהיא.




28.
נכה שהגיע לגיל פרישה






א.
עמית שקיבל פנסית נכות מלאה ברציפות  עד גיל 60 או עד גיל 65, בהתאם למסלול שבחר תמשיך הקרן ותשלם לו את פנסית הנכות, ללא ההגבלה המפורטת בתקנה 23   סעיפים א', ג' ו-ד' לתקנות, כל ימי חייו. למען הסר ספק, מובהר בזה, כי עמית כזה לא יוכל לבחור במסלול המבטיח פנסיה לתקופה מינימלית של 180 חודש.


ב.
תקופה בגינה קיבל העמית פנסית נכות מלאה, או חלקית, תקנה לעמית חברות מלאה או חלקית בקרן (לפי העניין). ההכנסה המבוטחת הקובעת תוכפל בהיקף הנכות; עם הגיעו של עמית כאמור לגיל 60 או 65 בהתאם למסלול שבחר יקבל העמית פנסית זיקנה המחושבת בגין תקופת הנכות בהתאם לאמור בסעיף זה.






ג.
עמית שקיבל השלמת פנסית נכות בהתאם לתקנה 30 ב'1 להלן, ברציפות עד גיל הזכאות לפנסית זיקנה, תמשיך הקרן ותשלם לו את השלמת פנסית הנכות בלבד. אולם, אם הפנסיה המוקפאת המעודכנת, שצבר העמית עד קרות אירוע הנכות, עולה על הסכום שקיבל כאמור, תשלם הקרן לעמית את הפנסיה המוקפאת המעודכנת לגיל הזכאות לפנסית זיקנה.

29.
פנסיה לשאירי נכה






א.
נפטר נכה לפני הגיעו לגיל הזכאות לפנסית זיקנה, יהיו שאיריו זכאים לקבלת פנסית שאירים.






ב.
מעמדם ודינם של שאירי הנכה שנפטר, יהיו, לכל דבר ועניין, לרבות אופן חלוקת הפנסיה בין השאירים, כשל מעמדם ודינם של שאירי עמית שנפטר, עפ"י מסלול הפנסיה בו בחר.


ג.
פנסית השאירים תחושב כמפורט להלן:








1.
מנות הפנסיה שצבר העמית עד יציאתו לנכות ובתוספת פנסיית שאירים עתידית, הכל בהתאם למסלול הפנסיה בו בחר העמית כאמור בתקנה 9 ו'. למען הסר ספק, מובהר בזה כי מנות פנסיה שצבר העמית במסלול פרישה לפנסיית זיקנה מוגדלת יוכפלו ב50%-.








2.
פנסיית שאירים עתידית תחושב על בסיס טבלת אחוז פנסיה עתידי המתאימה לגילו ולמינו של העמית ולמסלול הפנסיה האחרון שבו היה העמית מבוטח ערב הנכות המצורפת בנספח ב' לתקנות, כשהיא מוכפלת בהכנסה המבוטחת הקובעת ששימשה לחישוב פנסיית הנכות העתידית ובשיעור הנכות.

למען הסר ספק, מובהר בזה כי באם היה העמית מבוטח במסלול פרישה לפנסיית זיקנה מוגדלת ערב הנכות, פנסיית השאירים העתידית תחושב עפ"י 50% מאחוז הפנסיה העתידי.








3.
מנות הפנסיה שיצבור העמית כנכה בגין תשלומים שישולמו לזכותו כעמית פעיל.







ד.
מנות הפנסיה ואחוז הפנסיה העתידי כאמור בסעיף ג' לעיל, יחושבו בהתאם למסלול הפנסיה בו בחר העמית על-פי נספחים א' ו-ב' לתקנות, בהתאם למסלול.




פרק ח' - הוראות כלליות לתשלומי פנסיות




30.
זכות לקבלת תשלומים לפי דין






א.
הפך עמית לנכה כתוצאה מפעולת מלחמה כמוגדר בחוק משפחות חיילים שנספו במערכה (תגמולים ושיקום) או מפעולת איבה כמוגדר  בחוק התגמולים לנפגעי איבה תשכ"ה1965-, או מפגיעה בעבודה כמוגדר בחוק הביטוח הלאומי, יהיה העמית חייב לפנות למוסד לביטוח לאומי או משרד הביטחון ולהגיש תביעה. 






ב.
נקבעה זכאותו של העמית על פי אחד החיקוקים כאמור בתקנה 30 א' לעיל, יהיה העמית רשאי לבחור באחת האפשרויות הבאות:








1.
השלמת פנסית הנכות בגובה ההפרש בן סכום פנסית הנכות לה היה זכאי בהתאם לתקנות במועד הזכאות, לבין סכום הפנסיה שהעמית מקבל מהמוסד לביטוח לאומי או משרד הביטחון באותו חודש.

השלמת פנסית הנכות תעודכן על פי התקנות או תחושב מחדש במקרה של שינוי דרגת הנכות עפ"י אחד החיקוקים כאמור בתקנה 30 א' לעיל.



2.
החזרת כספים לפי ערכי פדיון מיוחדים, כמפורט בנספח ט' לתקנות.

31.
סכומי פנסיה מזעריים






א.
היה סכום הפנסיה המגיע לעמית, או לשאירים, במועד הזכאות לראשונה לקבלת פנסיה, נמוך מ5%- מהשכר הממוצע במשק במועד הזכאות (להלן: "סכום פנסיה מזערי"), לא תשולם לפנסיונר פנסיה, והוא או שאיריו לפי המקרה, יהיו זכאים להחזרת כספים, לפי נוסחת ערכי פדיון מיוחדים, כאמור בפרק ט' להלן.






ב.
הוראת סעיף זה לא תחול על שאירי פנסיונר.




32.
מועד תשלום הפנסיות






א.
הפנסיה תשולם לפנסיונר בתחילת כל חודש, בגין החודש שחלף.






ב.
למען הסר ספק מובהר בזה, כי הזכאות לקבלת פנסית נכות, נוצרת בחלוף שלושה חודשים מהמועד בו נפגע כושרו של העמית לעבוד.






ג.
הוגשה תביעה לתשלום פנסית נכות, בחלוף פרק זמן העולה על תשעה חודשים מהמועד בו נפגע כושרו של העמית לעבוד, יהיה מועד הזכאות לקבלת פנסית נכות ששה חודשים קודם להגשת התביעה.




33.
עדכון הפנסיה





הפנסיה החודשית תעודכן על ידי מכפלת סכום הפנסיה שחושבה לראשונה לפנסיונר, בתוצאה המתקבלת מחלוקת המדד האחרון הידוע ביום תשלום הפנסיה החודשית, במדד האחרון הידוע ביום בו שולמה הפנסיה לראשונה.




34.
הגשת בקשה לקבלת פנסיה






א.
בקשה לקבלת פנסיה תוגש על-גבי הטפסים הנוהגים בקרן מעת לעת.






ב.
הקרן תהא רשאית לדרוש מכל עמית, להמציא אישורים בכל עניין העשוי להשפיע על זכויותיו לפנסיה, היקפן ומועד מימושן; לא הומצאו האישורים, תהא הקרן, לפי שיקול דעתה, רשאית לעכב את תשלומי הפנסיה, כולם או מקצתם.






ג.
עוכב תשלום הפנסיה, כולו או מקצתו, מכל סיבה שהיא, והחליטה הקרן - מיוזמתה,  

או מכל סיבה שהיא, לרבות פסיקת ערכאות משפטיות - לשלם את מלוא הפנסיה ו/או לחדש התשלומים, יושבו התשלומים שעוכבו לפנסיונר, בתוספת הפרשי הצמדה למדד, כאמור בתקנה 33 לעיל.




35.
איסור להעברת זכויות ושעבודים





זכות לפנסיה ולקבלתה לפי התקנות, אינה ניתנת להעברה או לשעבוד או לערבות בכל דרך שהיא.




36.
שלילת הזכות לפנסיה






א.
קיבל אדם מהקרן במרמה או בהטעיה זכויות או תשלומים כלשהם לרבות תשלומי פנסיות, רשאית הקרן לשלול או לבטל את הזכות כולה או מקצתה.






ב.
קיבל אדם זכות לפנסיה או חלק ממנה בטעות, רשאית הקרן לבטלה.






ג.
סכום שהושג כאמור, רשאית הקרן לדרוש השבתו.

37.
קיזוז






א.
הקרן רשאית לקזז מהתשלומים המגיעים לפנסיונר את הסכומים שלהלן:








1.
תשלומים שקיבל פנסיונר על חשבון גמלאות.








2.
סכומים ששילמה בטעות או שלא כדין.







ב.
אין האמור בתקנה זאת בא למנוע מאת הקרן לתבוע בדרך אחרת כל סכום ששילמה לעמית או לשאיריו, בטעות או שלא כדין, לרבות סכומים שלקרן זכות להחזרתם מכוח תקנה 34 לעיל.

פרק ט' - החזרת כספים




38.
החזרת כספים לעמית






א.
במקרים הבאים ניתן יהיה למשוך את הכספים שהועברו על ידי העמית לקרן (להלן: החזרת כספים").







1.
במקרה שהעמית טרם קיבל פנסיה מהקרן.








2.
במקרה שנפטר עמית שאין לו שאירים הזכאים לפנסיה.








3.
במקרה שנהיה העמית נכה כתוצאה מתאונת דרכים והחליט להפסיק חברותו בקרן.








4.
כאשר סכום הפנסיה המגיע לעמית או לשאיריו, במועד הזכאות הראשון נמוך מ5%- מהשכר הממוצע במשק במועד הזכאות.








5.
ניתנה הודעת המעסיק לקרן בכתב על הסכמתו לשחרור הפרשותיו הוא לקרן (תגמולים ו/או פיצויים) לטובת העמית או ההסכם שבין הקרן לבין התאגיד או הגוף המעסיק מאפשרים החזרת הכספים, הכל בכפוף להסדר התחיקתי.


ב.
החזרת הכספים תתבצע על-פי נוסחת ערכי הפדיון הנוהגת בקרן בהתאם להוראות ההסדר התחיקתי, כמפורט בנספחים ח' ו-ט' לתקנות.






ג.
למרות האמור לעיל, הוחזרו לעמית כספים בהתאם להוראות תקנה 18 סעיף ה', תקנה 30 סעיף ב' (2) ותקנה 31 (א) לתקנון, יוחזרו הכספים לעמית בהתאם לערכי פדיון מיוחדים, כמפורט בנספח ט' לתקנות.






ד.
בחר העמית בהחזרת כספים, תהיה זכות קבלתם לידיו, או העברתם לקופת גמל אחרת לפי הוראותיו, כפופה להוראות ההסדר התחיקתי.






ה.
בחר העמית בהחזרת כספים, שוב לא יהיו העמית או שאיריו זכאים לקבלת פנסיה בגין הכספים שהוחזרו; בחר העמית בהחזרת חלק מהכספים שהצטברו על-שמו בקרן, יהיו העמית, או שאיריו, זכאים לחלק יחסי בלבד של הפנסיה שתגיע, אם תגיע, להם בעתיד על-פי תקנות הקרן, בהתאם ליחס בין הכספים שנותרו בקרן לבין סך כל הכספים שהצטברו בחשבון העמית.




39.
החזרת כספים לשאירי עמית






א.
עמית שנפטר ואין לו שאירים תלויים פרט ליתומיו, כאשר גיל הצעיר שבהם במועד הפטירה עולה על 18, יהיו היתומים רשאים להמיר את זכותם לפנסית שאירים, בזכות להחזרת כספים מהקרן. במקרה שלעמית שנפטר יש שאיר יתום שהינו מוגבל, לא תתאפשר החזרת הכספים כאמור לעיל.






ב.
בקשת היתומים להחזרת כספים, תוגש בתוך שלושה חודשים מפטירת העמית ותהיה 

חתומה על-ידי כל היתומים.






ג.
הכספים יחולקו בין יתומי העמית באופן שווה.






ד.
יתום יהיה זכאי להחזרת כספים מהקרן, בכפוף לכך שערך הפדיון של הכספים שהצטברו גבוה מסכום הפנסיות המהוונות שהוא עתיד לקבל.






ה.
בהיעדר אלמנה ו/או יתומים, ישולמו הכספים ליורשי העמית לפי צו ירושה ו/או צו קיום צוואה.




40.
שלילת הזכות להחזרת כספים





קיבל אדם פנסיה מהקרן - פרט לפנסית נכות זמנית - לא יהיו הוא, או שאיריו, זכאים להחזרת כספים מהקרן.



פרק י' - עמית שכיר




41.
תשלומי מעסיק





הוראות התקנות תחולנה, בכפוף לאמור בפרק זה - גם לגבי עמית, אשר דמי הגמולים המשולמים בגינו יועברו לקרן על-ידי מעסיקו (להלן: "עמית שכיר"), בהתאם להסכם בכתב שיערך בין המעסיק לבין הקרן.




42.
זקיפת תשלומים





בהתאם להנחיות המעסיק ובכפוף לתנאי ההסדר התחיקתי, יזקפו כספים המועברים על-ידי המעסיק בגין העמית השכיר, כתגמולי מעסיק ו/או ככספים על-חשבון פיצוי פיטורים; כספים המנוכים משכרו של העמית השכיר, יזקפו כתגמולי עובד, והכל בהתאם להוראות ההסדר התחיקתי.




43.
הפסקת עבודה






א.
בעת הפסקת עבודת העמית השכיר אצל מעסיקו, הקרן תתייחס לכספים שהצטברו בחשבון העמית השכיר, על פי ההנחיות שינתנו או ניתנו לה על ידי המעסיק בכתב, טרם הפסקת העבודה, כאמור. למען הסר ספק, הסכם קיבוצי החל על העובד, או חוזה אישי שהעתקו נמסר לקרן לפני הפסקת העבודה כאמור, יראו אותן כהנחיות שניתנו לקרן קודם להפסקת העבודה.






ב.
 עמית שכיר, שעבודתו הופסקה בנסיבות המזכות אותו בפיצוי פיטורין יועברו הכספים שהצטברו לזכותו בקרן לבעלותו או לבעלות שאיריו.






ג.
למרות האמור בסעיפים א' ו- ב' לעיל, לא יוחזרו כספים למעסיק, אם לא דרש בכתב תוך 12 חודשים ממועד הפסקת עבודתו של העמית את החזרתם של הכספים או נתן הנחיה אחרת.






ד.
הוחזרו למעסיק כספים, תחולנה, בשינויים המחויבים, הוראת תקנה 38 לתקנון.






ה.
עם הפסקת עבודתו של העמית השכיר אצל מעסיק המעביר בגינו כספים לקרן, יהיה העמית השכיר רשאי, לפי שיקול דעתו - בכפוף לאמור בסעיף א' לעיל, לבחור באחד מאלה:








1.
להמשיך חברותו כעמית בקרן.








2.
להקפיא זכויותיו בקרן.








3.
לתבוע, בכפוף להוראות ההסדר התחיקתי, החזרת כספיו מהקרן.

44.
הסכם עם מעסיק






הקרן רשאית להתקשר בהסכמים מיוחדים עם מעסיקים - בין כצד להסכם קיבוצי, ובין במתכונת אחרת - המסדירים צירוף עובדי המעסיק, כולם או מקצתם, לקרן ובתנאי שלא יערכו הסכמים החורגים מהתקנות.

פרק י"א - הוראות כלליות





45.
הוראות למקרה הפסקת תשלומים לקרן






א.
לא שולמו לקרן תשלומים בגין עמית ולא הוצאו כספים מחשבון העמית בקרן, תשמרנה זכויותיו המלאות של העמית במשך 3 חודשים.






ב.
בתום שלשה חודשים אלה, יהיה זכאי העמית לזכויות מוקפאות בקרן, על פי הזכויות שנצברו עד למועד הפסקת התשלומים, בניכוי דמי ניהול.








1.
פנסיות זיקנה: על פי מנות הפנסיה שצבר.








2.
פנסיות  נכות: על פי מנות הפנסיה שצבר (ללא נכות עתידית) ובתנאי שהוכר כנכה.








3.
פנסיות שאירי עמית על בסיס מנות הפנסיה שצבר העמית עד לפטירתו (ללא פנסית שאירים עתידית, כמשמעותה בתקנה 19 סעיף ב').






ג.
עמית, שהופסקה העברת דמי הגמולים בגינו, יהיה רשאי להמשיך לשלם תשלומים  לשמירת זכויות מלאות של פנסיית נכות ושאירים בלבד, כפי שהיו זכויות אלו עובר לתשלום דמי הגמולים בגינו לקרן, בתנאים המפורטים להלן:








1.
מספר התשלומים המופחתים כאמור לעיל לא יעלה על 24 תשלומים שתחילתם בגין החודש העוקב לחודש התשלום האחרון שנתקבל בקרן או על מספר החודשים הרצופים האחרונים בהם שולמו לקרן דמי גמולים בפועל, בתכוף למועד הפסקת התשלומים, הנמוך שביניהם.








2.
שיעור דמי הגמולים המופחתים יקבע על ידי אקטואר הקרן.








3.
התשלומים יקנו לעמית זכויות מלאות לפנסית נכות או שאירים בגין אירוע מזכה שיקרה בתקופה שבה שולמו התשלומים המופחתים, ולא עבור אירוע מזכה שחל לפני תקופה זו, גם אם התביעה תוגש במשך תקופה זו.








4.
התקופה בגינה יועברו התשלומים המופחתים תוכר על ידי הקרן כתקופת חברות לצורך מנין תקופות האכשרה לביטוח נכות ושאירים. תקופה זאת לא תקנה לעמית זכויות לפנסיית זיקנה ו/או זכויות אחרות כלשהן.








5.
הצטרפות להסדר זה תעשה תוך שלושה חודשים ממועד הפסקת התשלומים לקרן ומותנית באישור הקרן ובכפוף לתנאים שיקבעו.





46.
יישוב סכסוכים






א.
מחלוקות בין עמיתים ופנסיונרים, או מי מטעמם, לבין הקרן, תידונה בפני הערכאה המשפטית המוסמכת בתל-אביב-יפו.






ב.
הקרן מוסמכת, בהסכמת העמית, או הפנסיונר, או מי מטעמם, להפנות סכסוכים ומחלוקות לבוררות, אשר תתנהל בפני בורר מוסכם, בהתאם לקבוע בתוספת לחוק הבוררות, התשכ"ח - 1968.

